อินทรฯโดดแย่งตลาดประกันนักท่องเที่ยว
อินทรประกันภัย พร้อมเสนอราคาแข่งขันประกันภัยก่อการร้ายคุ้มครองนักท่องเที่ยว
17 ม.ค. 2555

อินทรประกันภัย พร้อมเสนอราคาแข่งขันประกันภัยก่อการร้ายคุ้มครองนักท่องเที่ยว 
ตั้งแต่ปลายสัปดาห์ที่ผ่านมา เกิดเหตุการณ์ 14 ประเทศ ออกประกาศเตือนประชาชนให้หลีกเลี่ยงการเดินทางมาเที่ยวประเทศไทย เนื่องจากไทยมีความเสี่ยงจากการถูกก่อการร้าย 
นายสุชาติ ไตรศิริเวทวัฒน์ กรรมการผู้อำนวยการ บริษัท อินทรประกันภัย เปิดเผยว่า หากรัฐบาลจะมีการทำประกันภัยคุ้มครองก่อการร้ายให้กับนักท่องเที่ยว เพื่อสร้างความเชื่อมั่น ทางบริษัทยินดีที่จะเข้าไปเสนอราคาแข่งขัน
เนื่องจากบริษัทเคยประกันภัยคุ้มครองภัยจลาจลและก่อการร้าย ที่ทางบริษัททำไว้กับกระทรวงการท่องเที่ยวและกีฬา ที่เริ่มคุ้มครองนักท่องเที่ยวที่เดินทางเข้ามาในประเทศไทยตั้งแต่วันที่ 31 มี.ค. 2553-31 มี.ค. 2554 ซึ่งภายหลังจบสัญญาได้จ่ายสินไหมทดแทนแก่ชาวต่างชาติ 2 คน ที่เสียชีวิตจากเหตุการณ์ความไม่สงบเมื่อเดือน พ.ค. 2553
“หลังจากนั้นก็ไม่ได้ต่อสัญญากรมธรรม์นั้นกับเรา และไม่ได้ยินว่ามีการจัดทำประกันภัยดังกล่าว ซึ่งเราได้รวมความคุ้มครองภัยก่อการร้ายให้ด้วย” นายสุชาติ กล่าว
นายถนัด จีรชัยไพศาล ผู้อำนวยการบริหาร สมาคมประกันวินาศภัย เปิดเผยว่า ทางสมาคมไม่ได้จัดความคุ้มครองประกันภัยจลาจลให้กับกระทรวงการท่องเที่ยวและกีฬา มาตั้งแต่ปี 2553 แล้ว โดยช่วงแรกเดือน พ.ค. 2552-มี.ค. 2553 ได้ให้ความคุ้มครองนักท่องเที่ยวชาวต่างชาติที่เข้ามาในประเทศไทย ซึ่งคุ้มครองเฉพาะภัยจลาจลเท่านั้น ไม่ได้คุ้มครองภัยก่อการร้าย
ทั้งนี้ เป็นมติของคณะรัฐมนตรี (ครม.) ที่ให้มีการจัดทำประกันดังกล่าว เพื่อสร้างความเชื่อมั่นแก่นักท่องเที่ยวที่จะเดินทางเข้ามาในประเทศไทย โดยคุ้มครองกรณีเสียชีวิต ทุพพลภาพถาวรสิ้นเชิง ความล่าช้าจากการเดินทาง วงเงินไม่เกิน 1 หมื่นเหรียญสหรัฐต่อคน ส่วนกรณีเข้าพักรักษาตัวในโรงพยาบาลเกินกว่า 10 วัน ชดเชยให้อีกวันละ 1,000 เหรียญสหรัฐ แต่ไม่เกิน 1 หมื่นเหรียญสหรัฐ